Camogli (Liguries: Kamùgi of Camoggi, in die Genuese dialek Camuggi genoem) is 'n klein seehawe met 'n bevolking van 5 300 wat administratief aan die Metropolitane Stad Genua behoort. Camogli is sowat 20 km oos van Genua aan die weskant van die Portofino-skiereiland (Promontorio di Portofino) aan die Riviera di Levante se Golfo Paradiso geleë. In die volksetimologie word die stadsnaam afgelei van die Italiaanse Casa delle mogli of "Huis van die eggenotes" - 'n verwysing na Camogli se historiese status as tuishawe van 'n groot vloot van seilskepe. Hierdie status het meegebring dat 'n groot deel van die manlike inwoners dikwels op see was. Camogli het gedurende die laat Middeleeue tot 'n belangrike Mediterreense hawe gegroei. Sy vloot het in Camogli se bloeityd uit honderde groot seilskepe bestaan - vandaar sy bynaam «Stad van duisend wit seilskepe». Die belangrike rol, wat Camogli ten opsigte van skeepsbou en seehandel gespeel het, is reeds in historiese dokumente van 1158 beskryf. Tussen 1700 en die laat 19de eeu was Camogli se vloot een van die grootstes in Europa.